Zabura 125
Waƙar haurawa.
1 Waɗanda suke dogara ga Ubangiji suna kama da Dutsen Sihiyona,
wanda ba ya jijjiguwa amma dawwammame ne har abada.
2 Kamar duwatsun da sun kewaye Urushalima,
haka Ubangiji ya kewaye mutanensa
yanzu da har abada kuma.
3 Sandar mulkin mugaye ba zai ci gaba da kasance
a kan ƙasar da take rabon adalai ba,
domin kada masu adalci su yi amfani
da hannuwansu su aikata mugunta.
4 Ka yi alheri, ya Ubangiji, ga waɗanda suke nagartattu,
ga waɗanda suke masu aikata gaskiya a zuciyarsu.
5 Amma waɗanda suka juye ga karkatattun hanyoyi
Ubangiji zai kore su tare da masu aikata mugunta.
Salama tă kasance tare da Isra’ila.