12
Waƙoƙin yabo
1 A wannan rana za ku ce,
“Zan yabe ka, ya Ubangiji.
Ko da yake a dā ka yi fushi da ni,
amma yanzu ka daina fushi da ni
ka kuwa ta’azantar da ni.
2 Tabbatacce Allah shi ne mai cetona;
zan dogara gare shi ba kuwa zan ji tsoro ba.
Ubangiji, Ubangiji, ne ƙarfina da waƙata;
ya zama mai cetona.”
3 Da farin ciki zan ɗebo ruwa
daga rijiyoyin ceto.
4 A wannan rana za ku ce,
“Yi godiya ga Ubangiji, ku kira bisa sunansa;
a sanar da wannan abin da ya aikata a cikin al’ummai,
a kuma yi shela cewa sunansa mai girma ne.
5 Ku rera ga Ubangiji, gama ya aikata manyan abubuwa;
bari a sanar da wannan ga dukan duniya.
6 Ku tā da murya ku kuma rera don farin ciki, ya ku mutanen Sihiyona,
gama Mai Tsarki na Isra’ila da girma yake a cikinku.”