17
Abin da Allah ya faɗa a kan Damaskus
1 Abin da Allah ya faɗa game da Damaskus.
“Duba, Damaskus ba za tă ƙara zama birni ba
amma za tă zama tsibin juji.
2 Za a watse a bar biranen Arower
a bar wa tumaki da shanu, waɗanda za su kwanta,
ba tare da wani wanda zai tsorata su ba.
3 Birni mai katanga za tă ɓace daga Efraim,
ikon sarauta kuma daga Damaskus;
raguwar Aram za tă zama
kamar darajar Isra’ila,”
in ji Ubangiji Maɗaukaki.
4 “A wannan rana ɗaukakar Yaƙub za tă ƙare;
kitsen jikinsa zai lalace.
5 Zai zama kamar sa’ad da mai girbi ya tara hatsin da yake tsaye
ya kuma girbe hatsin da hannunsa
kamar sa’ad da mutum ya yi kala kawunan hatsi
a Kwarin Refayim.
6 Duk da haka waɗansu kala za su ragu,
sai ka ce sa’ad da an karkaɗe itace zaitun,
aka bar ’ya’yan zaitun biyu ko uku a can ƙwanƙolin rassan,
ko kuma aka bar huɗu ko biyar a rassa na gefe na itace mai ’ya’ya,”
in ji Ubangiji, Allah na Isra’ila.
7 A wannan rana mutane za su nemi Mahaliccinsu
su kuma juye idanunsu ga Mai Tsarkin nan na Isra’ila.
8 Ba za su dubi bagade ba,
waɗanda suke aikin hannuwansu,
ba za su kuma kula da ginshiƙan Ashera ba*
da kuma bagadan turaren da yatsotsinsu suka yi.
9 A wannan rana biranensu masu ƙarfi, waɗanda suka bari saboda Isra’ilawa, za su zama kamar wuraren da aka ƙyale suka zama kufai a jeji. Za su kuma zama kango.
10 Kun manta da Allah Mai Cetonku;
ba ku tuna da Dutse, kagararku ba.
Saboda haka, ko da yake kun fita ku shuka tsire-tsire mafi kyau
kuka kuma shuka inabin da aka sayo daga waje,
11 ko da yake a ranar kun shuka su, kuka sa su yi girma,
da safe kuma sa’ad da kuka shuka su, kuka sa suka yi toho suka yi fure,
duk da haka girbin ba zai zama kome ba
a ranar cuta da zafin da ba ta da magani.
12 Kash, ga hayaniyar al’ummai masu yawa
suna hayaniya kamar rurin teku!
Kash, ga fushin mutane
suna ruri kamar rugugi kamar manyan ruwaye!
13 Ko da yake mutane suna ruri kamar sukuwar raƙuman ruwa,
sa’ad da ya tsawata musu za su gudu can da nisa,
aka kore su kamar yayinda iska ya hura a kan tuddai,
kamar tattake kuma a cikin guguwa.
14 Da yamma, sai razana ba tsammani!
Kafin safiya, duk sun ɓace!
Wannan ne rabon waɗanda suka washe mu,
rabon waɗanda suka yi mana ƙwace.
* 17:8 Wato, alamun alliya Ashera.