Zabura 123
Waƙar haurawa.
1 Na tā da idanuna gare ka,
gare ka da kursiyinka yake cikin sama.
2 Kamar yadda idanun bayi suna duban hannun maigidansu,
kamar yadda idanun baiwa suna duban hannun uwargijiyarta,
haka idanunmu suna duban Ubangiji Allahnmu,
sai ya nuna mana jinƙansa.
3 Ka yi mana jinƙai, ya Ubangiji, ka yi mana jinƙai,
gama mun jimre da reni mai yawa.
4 Mun jimre da wulaƙanci
daga masu girman kai,
reni mai yawa daga masu fariya.